SME D Bank ปล่อยสินเชื่อช่วยเอสเอ็มอีธุรกิจท่องเที่ยวเสริมสภาพคล่อง พร้อมเดินหน้ายกระดับเอสเอ็มอี
นางสาวนารถนารี รัฐปัตย์ กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย หรือ SME D Bank เปิดเผยว่า ธนาคารฯได้สนับสนุนเอสเอ็มอีธุรกิจท่องเที่ยวและเกี่ยวเนื่อง ตามนโยบายรัฐบาล ภายหลังมีการเปิดประเทศ ปรากฏว่าได้รับการตอบรับอย่างดียิ่ง หลังเปิดให้บริการด้านการเติมทุนผ่านสินเชื่อ SMEs Re-Start วงเงิน 2,000 ล้านบาท เพื่อเสริมสภาพคล่องให้กับเอสเอ็มอี มียอดแจ้งความประสงค์ยื่นกู้แล้วมากกว่า 500 ราย วงเงินมากกว่า 1,200 ล้านบาท ส่วนใหญ่เป็นเอสเอ็มอีธุรกิจท่องเที่ยวในพื้นที่ภาคใต้ พร้อมอนุมัติสินเชื่อไปแล้วมากกว่า 100 ราย วงเงินมากกว่า 260 ล้านบาท อาทิ ธุรกิจโรงแรม ร้านอาหาร ร้านขายสินค้าที่ระลึกและโลจิสติกส์ นอกจากนี้ ร่วมมือกับหน่วยงานพันธมิตรต่างๆ ยกระดับเอสเอ็มอีภาคการท่องเที่ยว เตรียมพร้อมรับเทรนด์ท่องเที่ยววิถีใหม่หลังโควิด-19 พร้อมลงพื้นที่จัดโฟกัสกรุ๊ปทั่วประเทศ มีผู้ประกอบการตั้งแต่ขนาดย่อม (SE) และขนาดกลาง (ME) เข้าร่วมไปแล้วมากกว่า 240 ราย ซึ่งจะยังเดินหน้าจัดต่อเนื่องในอีกหลายพื้นที่ จากผลตอบรับที่ดีดังกล่าว ชี้ให้เห็นว่า ขณะนี้ผู้ประกอบการภาคการท่องเที่ยวกลับมามีความเชื่อมั่นและพร้อมจะกลับมาเดินหน้าธุรกิจอีกครั้ง โดย SME D Bank จะสานต่อแนวทางเติมทุนควบคู่พัฒนา ช่วยให้ภาคการท่องเที่ยวกลับมาฟื้นตัวได้ดีต่อไป สำหรับผู้ประกอบการที่ต้องการใช้บริการ “สินเชื่อ SMEs Re-Start” สามารถแจ้งความประสงค์ได้ในมหกรรมการเงิน ครั้งที่ 22 (Money Expo 2022) ระหว่างวันที่ 12-15 พฤษภาคม 2565 ณ อิมแพ็ค เมืองทองธานี หรือทางเว็บไซต์ www.smebank.co.th